b'\n_START_ARTICLE_\nPije\n_START_SECTION_\nIme\n_START_PARAGRAPH_\nPije je privzel dve prestolni imeni: Usimare in Sneferre. Bil je strasten obo\xc5\xbeevalec boga Amona, tako kot mnogi drugi nubijski kralji. Obnovil je propadajo\xc4\x8d Veliki Amonov tempelj v D\xc5\xbeebel Barkalu, ki ga je zgradil faraon Tutmoz III. iz Novega kraljestva. Pri obnovi je zaposlil veliko kiparjev in kamnosekov iz Egipta. V preteklosti se je domnevalo, da je uporabljal tudi prestolno ime Menkeperre (Manifestacija Raja vztraja), za katerega se je ugotovilo, da je pripadalo lokalnemu tebanskemu kralju in Pijevemu sodobniku Iniju.\n_START_SECTION_\nOsvojitev Egipta\n_START_PARAGRAPH_\nPije je kot vladar Nubije in Gornjega  Egipta izkoristil spore med vladarji v Spodnjem Egiptu in raz\xc5\xa1iril svojo oblast do Teb.  Tefnaht Sai\xc5\xa1ki se je na to odzval z organiziranjem koalicijo lokalnih kraljev v Nilovi delti in na svojo stran pridobil Pijevega uradnega zaveznika, kralja Hermopolisa Nimlota III.  Svojo vojsko je poslal proti jugu in oblegal Herakleopolis . Mestni kralj Peftd\xc5\xbeaubast in lokalni nubijski poveljnik sta na pomo\xc4\x8d poklicala Pija. Pije se je na poziv takoj odzval in v 20. letu svoje vladavine zbral vojsko za napad na Srednji in Spodnji Egipt. Na pohodu je nameraval  obiskati Tebe in se udele\xc5\xbeiti velikega Opetovega festivala, kar dokazuje, da je v tistem \xc4\x8dasu \xc5\xbee popolnoma obvladoval Gornji Egipt. Njegovi voja\xc5\xa1ki podvigi so opisani na Steli zmage v D\xc5\xbeebel Barkalu._NEWLINE_Pije je na pohod gledal kot na sveto vojno in od vojakov zahteval, da se pred bitko obredno o\xc4\x8distijo. Sam je daroval velikemu bogu Amonu._NEWLINE_Na pohodu proti severu je pri Herakleopolisu odlo\xc4\x8dilno porazil nasprotnika, osvojil Hermopolis in Memfis in prisilil kralje v Nilovi delti, med njimi Iuputa Leontopolskega,  Osorkona IV. Tani\xc5\xa1kega in njegovega zaveznika Nimlota Hermopolskega, da so priznali njegovo nadoblast. Tefnaht je pobegnil na enega od otokov v delti in priznal svoj poraz, ku\xc5\xa1itskemu kralju pa se ni nameraval pokloniti. Pije, zadovoljen z zmago, je odplul v Tebe in se od tam vrnil v Nubijo. V Egipt se ni nikoli ve\xc4\x8d vrnil._NEWLINE_Pijeva oblast v Spodnjem Egiptu je kljub uspe\xc5\xa1nemu pohodu v Nilovo delto segala samo malo severno od Teb do oaz v Zahodni pu\xc5\xa1\xc4\x8davi in Herakleopolisa, kjer je kot vazalni kralj \xc5\xa1e naprej vladal Peftd\xc5\xbeaubast. Oblast nad celim ozemljem je vzpostavil njegov naslednik \xc5\xa0abaka, ki je v svojem drugem vladarskem letu napadel Sais in porazil Tefnahtovega naslednika Bakenrenefa.\n_START_SECTION_\nDol\xc5\xbeina vladanja\n_START_PARAGRAPH_\nPijev najstarej\xc5\xa1i znani datum vladanja je 10. dan III. aketa leta 24, zapisan na manj\xc5\xa1i steli iz templja v oazi Dahla. Napis v grobnici njegovega vezirja, odkrit leta 2006 v Deir El Bahariju, ka\xc5\xbee, da je vezir umrl v 27. letu  Pijevega vladanja. Pomembni so morda tudi podatki na reliefih iz Velikega templja v D\xc5\xbeebel Barkalu, s katerih je razvidno, da je proslavljal svoj Heb Sed festival, obi\xc4\x8dajen za 30. leto faraonovega vladanja. Ker so se festivali prirejali tudi pred 30. letom, je najpomembnej\xc5\xa1i podatek iz leta 2006._NEWLINE_Obstajajo tudi domneve, da je vladal 31 let, Za stelo, na kateri je ta podatek, nekateri avtorji trdijo, da ni Pijeva ampak je pripadala faraonu Tefnahtu II._NEWLINE_National Geographic je februarja 2008 objavil \xc4\x8dlanek Roberta Draperja, ki trdi, da je Pije vladal 35 let in napadel Egipt v 20. letu svojega vladanja, se pravi okoli leta 730 pr. n. \xc5\xa1t. Za vladavino, dalj\xc5\xa1o od 31 let, ni nobenega arheolo\xc5\xa1kega dokaza.\n_START_SECTION_\nPokop\n_START_PARAGRAPH_\nPijeva grobnica je ob najve\xc4\x8dji piramidi na pokopali\xc5\xa1\xc4\x8du El Kurru pri  D\xc5\xbeebel Barkalu v sedanjem severnem Sudanu. Vanjo vodi devetnajst stopnic. Pogrebna soba je vsekana v \xc5\xbeivo skalo kot odprt jarek, pokrit  podprto zidano streho. Pokopan je bil na postelji, tako de je njeno le\xc5\xbei\xc5\xa1\xc4\x8de le\xc5\xbealo na kamnitem podstavku. Pred pokopali\xc5\xa1\xc4\x8dem so bili pokopani \xc5\xa1tirje  njegovi najljub\xc5\xa1i konji, kar se je godilo prvi\xc4\x8d po petsto letih. Na El Kurruju je bilo za njim pokopanih ve\xc4\x8d \xc4\x8dlanov njegove vladarske dinastije.'